**Клас**: 5 клас

**Тэма**: “Насіце на руках бацькоў…” (на аснове казкі У.Караткевіча “Нямоглы бацька”)

**Мэты і задачы**: абагульніць і праверыць веды вучняў па казцы У.Караткевіча “Нямоглы бацька”, удасканальваць уменне аналізаваць празаічныя творы, узбагачаць слоўнікавы запас вучняў, вучыць суадносіць учынкі герояў з матывамі іх паводзін, вучыць даваць маральную ацэнку негатыўным паводзінам героя; развіваць пазнавальную актыўнасць вучняў, уменне выказваць свае думкі і даваць ім абгрунтаванне; выхоўваць пачуццё любові да бацькоў, пачуццё адказнасці і клопату за састарэлых людзей.

**Абсталяванне**: падручнік “Беларуская літаратура” для 5-га класа, партрэт У. Караткевіча, астравы, фотавыстава “Мае сваякі”, лодка, лісты А4 з надпісамі герояў, вердыкт-прыгавор

**Ход урока**

1. **Арганізацыйны момант. Праверка дамашняга задання**

Настаўнік. Добры дзень! Сядайце, калі ласка. “З якім настроем вы прыйшлі сёння на ўрок? Давайце з добрым і бадзёрым настроем працягнем наша падарожжа па загадкавай і чароўнай краіне пад назвай Літаратура” [1, с. 99].

Настаўнік. Якім было ваша дамашняе заданне?

Настаўнік. Сапраўды, хачу звярнуць вашу ўвагу на фотавыставу, якую мы разам з вамі падрыхтавалі. Скажыце, калі ласка, каму прысвечана фотавыстава? А як можна адным словам назваць нашых бабуль і дзядуль? Якія яны, вашы блізкія?

1. **Падрыхтоўка да ўспрыняцця новага матэрыялу**

Настаўнік. У кожнага з нас ёсць папярэднікі, свае продкі, далёкія і блізкія сваякі. Інакш кажучы, кожны з нас мае свой радавод. Паслухайце [верш](https://drive.google.com/open?id=1BY93NKdgLX799StIzwQsQwzIfFv51Kv2) Яўгена Пясецкага “Мой радавод” і паразважайце, з якой думкай напісаў аўтар гэты твор.

(Чытанне верша)

Настаўнік. З якой думкай напісаў аўтар гэты верш? Чаго больш за ўсё хочацца аўтару? (адказы вучняў)

Настаўнік. Звярніце ўвагу на дошку. Эпіграфам нашага ўрока з’яўляюцца наступныя словы: “Шануйце дабрыню, хай і слабую. Шануйце мудрасць, хай сабе нямоглую. Насіце на руках бацькоў…” [1, с. 99]. З якога літаратурнага твора ўзяты гэтыя радкі? Са зместам гэтай казкі мы пазнаёміліся на мінулым уроку, а сёння мы звернемся да аналізу вобразаў галоўных герояў твора, адкажам на пытанне: у чым маральная выснова казкі, яе гуманістычны пафас.

1. **Вывучэнне новай тэмы**

Настаўнік. У самым пачатку казкі ідзе размова пра нейкі закон. Што ёсць закон? Як вы разумееце гэта слова? (*Закон* – гэта агульнапрыняты звычай, абавязковае правіла, якое павінна выконвацца ўсімі).

Настаўнік. Вакол якіх персанажаў твора разгортваюцца асноўныя падзеі? Расстаўце герояў па вуглах [фігуры](https://drive.google.com/open?id=1st1_HKpsJrFVIzsplPPXdU_Q7vrl0Gje) ў сваіх сшытках.

Настаўнік. Закон выпрабоўваў герояў. “Пра які звычай расказвае ў творы У.Караткевіч?” [1, с. 100]. Якія эпітэты характарызуюць Закон? (паганы, дзікі, нялюдскі, жорсткі).

Настаўнік. Запрашаю вас папрацаваць у групах. Сядзьце, калі ласка, за сталы, на якіх ляжаць лісты з іменем героя. На іх вам неабходна запісаць эпітэты, якія характарызуюць ваш вобраз. “Якімі рысамі надзелены наступныя героі? [2, с. 53]”. (Вучні працуюць у групах)

1 група – **ПЯТРО.**

Хто такі Пятро? Што павінен быў зрабіць Пятро паводле Закону? Як паступіў Пятро? Што адчуваў Пятро пасля таго, як пакінуў бацьку ў лесе? Ці шкадаваў Пятро хоць раз, што пакінуў бацьку жывым?

Прадоўжыце ланцужок: Пятро – добры,… (які?).

2 група – **БАЦЬКА.**

Апішыце бацьку. Ці згодны быў ён ехаць у лес? Як паводзіў сябе пры зборах у лес, у час дарогі? Дзе жыў пасля таго, як сын забраў яго з лесу? “Якія парады даваў бацька свайму сыну Пятру?” [3, с. 83].

Прадоўжыце ланцужок: бацька – мудры,…(які?).

3 група – **ГНАТ.**

Носьбітам якога закона з’яўляецца Гнат? Як раскрываецца яго характар у адносінах да Велікана? Пятра? “Знайдзіце ў тэксце азначэнні, якімі У.Караткевіч характарызуе героя” [3, с. 84] і прадоўжыце ланцужок: Гнат – жорсткі,…(які?).

*Фізкультхвілінка*

Настаўнік. Усе мы з вамі патрыёты нашай Радзімы. Давайце ж гэта яшчэ раз дакажам і пакажам.

Хто любіць нашу Беларусь –

Падыміцеся,

Нізка зямлі нашай пакланіцеся –

За шчаслівы дзень учарашні,

І сённяшні, і заўтрашні

Да сонца падцягніцеся,

Улева, управа павярніцеся,

А цяпер сядайце,

Разважаць пачынайце [1, с. 280].

Настаўнік. Пятро парушыў закон. За гэта ён павінен адказваць перад дзікімі людзьмі. Давайце здзейснім суд над Пятром. (Размеркаванне роляў: абвінаваўцы, абаронцы, суддзя). Вердыкт будзе выносіць сярэдні рад, які павінен уважліва слухаць усе выказванні. Усе гатовы? Пачнём!

Настаўнік. Устаць, суд ідзе! Сядайце! Слухаецца справа па абвінавачванні Пятра, які парушыў Закон, пакінуўшы жывым свайго старога і нямоглага бацьку. Паважаны, Пятро! Вы парушылі закон і павінны быць пакараным. Што вы можаце сказаць у сваё апраўданне? (Пятро апраўдваецца)

Настаўнік. Абвінаваўцы! Чаму Пятро трэба пакараць? (слова абвінаваўцам).

Настаўнік. Абаронцы! Чаму Пятро не трэба караць? Чаму ён павінен застацца героем? (слова абаронцам).

Настаўнік. Усім дзякуй за вашыя выказванні “за” і “супраць”. Якім будзе ваша апошняе слова? Калі ласка, сярэдні рад, вынесіце прыгавор Пятру.

Прыгавор

Пятро сваім учынкам паказаў жорсткасць, дзікасць і марнасць існуючага закона, праявіў сябе сапраўдным сынам, які любіць, паважае і шануе бацьку. Гэта гуманны ўчынак, за які падсудны павінен быць апраўданы і адпушчаны.

Настаўнік. Хто не згодзен з такім рашэннем? Усе згодны!

Настаўнік. А цяпер давайце ўявім, што жыццё – гэта акіян. І раптам у гэты акіян Жыцця ўрываецца Закон і рассяляе нашых герояў па трох астравах. Вось гэтыя астравы: востраў Жорсткасці, востраў Мудрасці, востраў Адвагі. Рассяліце герояў па [астравах](https://drive.google.com/open?id=16Mmsnxlt39Gkr3CuNdzDzRtY6MkMv4I5).

Настаўнік. Чаму вы рассялілі герояў менавіта так? Ці далі б вы Гнату лодку, каб ён не загінуў на востраве адзін? Чаму?

1. **Падвядзенне вынікаў урока. Рэфлексія**

Настаўнік. Ці згодны вы з выказваннем “Казка – добрая падказка”? Якую падказку робіць У.Караткевіч нам?

Настаўнік. Казка заканчваецца словамі: “І так памёр Закон стары. І так стаў новы Закон”. “Якія маральныя прынцыпы, на ваш погляд, будуць характэрны для новага Закона?” [1, с. 106]. Пры дапамозе дзеясловаў, запісаных на дошцы, складзіце пункты новага Закону:

Паважайце… Цаніце… Беражыце…

Дапамагайце… Прыслухоўвайцеся… Віншуйце…

 Наведвайце…

Настаўнік. Ахарактарызуйце сваіх бацькоў. Падбярыце па прыметніку-эпітэту да іх. Мама… якая яна? Тата… які ён?

Настаўнік. Усім дзякуй! На заканчэнне нашага ўрока паслухайце, калі ласка, цудоўныя словы:

Павагай да людзей і ў дзень будзённы,

І ў святы хай напоўніцца ваш дом.

Тады парог не пераступяць беды,

Сяброўскіх рук адчуеш ты цяпло,

Жыві, твары і мудрасць продкаў ведай:

Пасей дабро – тады дабро пажнеш [1, с. 104].

(Настаўнік выстаўляе адзнакі за працу на ўроку)

1. **Дамашняе заданне**

Настаўнік. Напісаць міні-сачыненне на тэму “Ідэальныя адносіны паміж бацькамі і дзецьмі” [3, с. 84].

*Спіс літаратуры:*

1. Міхновіч, Н.А. Беларуская літаратура : план-канспект урокаў : 5 клас / Н.А. Міхновіч. – 2-е выд., перапрац. – Мінск : Аверсэв, 2018. – 286 с.
2. Міхновіч, Н.А. Беларуская літаратура. 5 клас : рабочы сшытак / Н.А. Міхновіч. – 4-е выд. – Мінск : Аверсэв, 2019. – 128 с.
3. Міхновіч, Н.А. Беларуская літаратура. 5 клас : тэматычны кантроль / Н.А. Міхновіч. – 2-е выд. – Мінск : Аверсэв, 2018. – 175 с.